KIRJALLINEN KYSYMYS E-3634/02 esittäjä(t): Miquel Mayol i Raynal (Verts/ALE) komissiolle. EU:n ja Chilen välinen assosiaatiosopimus ja mapuchien oikeuksien kunnioittaminen.



Virallinen lehti nro 137 E , 12/06/2003 s. 0233 - 0234



KIRJALLINEN KYSYMYS E-3634/02 esittäjä(t): Miquel Mayol i Raynal (Verts/ALE) komissiolle (17. joulukuuta 2002) Aihe: EU:n ja Chilen välinen assosiaatiosopimus ja mapuchien oikeuksien kunnioittaminen EU:n ja Chilen välillä allekirjoitettiin 18. marraskuuta assosiaatiosopimus. Sopimukseen sisältyy lauseke ihmisoikeuksien kunnioittamisesta. Poliittista vuoropuhelua koskevan luvun toisessa kohdassa todetaan, että poliittisen vuoropuhelun pääasiallinen tarkoitus on edistää, levittää, kehittää ja puolustaa yhdessä demokraattisia arvoja, kuten ihmisoikeuksien kunnioittamista. Chile on ainoa Latinalaisen Amerikan valtio, joka ei tunnusta alkuperäiskansojen olemassaoloa. Alkuperäisväestön erityisesti mapuchien oikeuksien kunnioittamisesta ja suojelusta ei ole puhettakaan. Chilen hallitus myös kieltäytyy ratifioimasta alkuperäiskansoja ja -heimoja koskevaa kansainvälisen työjärjestön (ILO) sopimusta 169 (1989). Sitä paitsi poliisi on syyllistynyt moniin mapuchien yhteisöihin kohdistuneisiin mielivaltaisiin väkivallantekoihin, jotka ovat jääneet usein rankaisematta. Sopimuksessa todetaan myös, että yksi sen perusperiaatteista on kestävän kehityksen periaate. Mapuchien alueella harjoitetaan kuitenkin silmitöntä luonnonvarojen riistoa. Alueella on kiistelty monista ympäristöasioista, kuten mapuchi-alueiden metsien valtaosan hävittämisestä ja patojen rakentamisesta Alto Bio-bion Pehuenchen vyöhykkeelle. Kaavailtu Ralcon vesivoimalaitos uhkaa peittää alleen 3 500 hehtaaria esi-isiltä perityistä maista, loukkaa alkuperäisväestön lakeja ja johtaa mapuchi-pehuenchi perheiden siirtämiseen muualle toisinaan vastoin heidän tahtoaan. Pyydän komissiota vastaamaan seuraaviin kysymyksiin: - Onko se tietoinen mapuchi-väestön tilanteesta ja siitä, että Chilen valtio mahdollisesti loukkaa heidän oikeuksiaan ja alueitaan? - Aikooko se mahdollisesti sopimuksen voimaan tullessa ottaa poliittisen vuoropuhelun yhteydessä esityslistalle mapuchi-yhteisöjen poliittisen ja sosiaalisen tilanteen tavoitteena saada Chilen hallitus muuttamaan alkuperäiskansoja kohtaan harjoitettavaa politiikkaa? - Aikooko se ottaa mapuchien edustajia mukaan assosiaatiosopimuksessa määrättyyn poliittiseen vuoropuheluun? Christopher Pattenin komission puolesta antama vastaus (9. tammikuuta 2003) Komissio tuntee Mapuchi-kansan tilanteen. Se on myös ollut mukana rahoittamassa useita kansalaisjärjestöhankkeita tämän kansan hyväksi. Lisäksi se on yhdessä Chilen hallituksen kanssa käynnistänyt laajan maaseudun kehittämishankkeen yhdeksännellä alueella, jolla Mapuchi-väestön osuus on merkittävä. Poliittista vuoropuhelua voidaan käydä mistä tahansa osapuolia askarruttavasta asiasta. Komissio kuitenkin katsoo, että Chilen hallituksen politiikka alkuperäiskansojen suhteen on menossa oikeaan suuntaan. Chilen hallitus on näet jo toteuttanut joukon toimenpiteitä selvittääkseen Mapuchi-väestöön liittyvät ongelmat; se on muun muassa perustanut alkuperäisväestön kehityksen puolesta toimivan kansallisen yhdistyksen Conadin (Corporación Nacional de Desarrollo Indígena) vuonna 1993 ja käynnistänyt vuonna 1999 erityisohjelman alkuperäiskansan tukemiseksi. Ohjelma, joka on syntynyt hallituksen ja yli 3000 Mapuchi-yhteisön välisestä vuoropuhelusta, käsittää 32 toimintaohjelmaa. Lisäksi nykyinen hallitus käynnisti pian toimikautensa aloitettuaan 16-kohtaisen toimenpideohjelman vahvistaakseen kyseiselle alkuperäiskansalle annettavaa julkista sosiaalista tukea. On vielä aiheellista korostaa, että Chilen perustuslaki takaa ihmisoikeuksien kunnioittamisen ja perustuslakiin ja lainsäädäntöön perustuvat säännöt takaavat kaikille maassa asuville oikeuden käyttää oikeudellisia ja hallinnollisia menettelyjä oikeuksiensa palauttamiseksi, jos niitä on loukattu. Euroopan unionin ja Chilen välisessä assosiaatiosopimuksessa määrätään, että sopimuspuolet käyvät poliittista vuoropuhelua valtioiden ja hallitusten päämiesten tasolla, ministeritasolla sekä korkealla virkamiestasolla. Mapuchi-kansan edustajat voivat kuitenkin ilmaista näkökantansa Chilen ja Euroopan kansalaisyhteiskuntien edustajien tapaamisissa, joista määrätään sopimuksessa.